Media Centre » Press Releases Persverklarings Media24 kondig nuwe voorsitter aan
Die direksie van Media24 het vandag die aanstelling van professor Rachel Jafta as sy nuwe voorsitter aangekondig. Sy volg professor Jakes Gerwel op, wat in November verlede jaar oorlede is.
Prof Jafta is 'n professor in ekonomie by die Universiteit Stellenbosch en het die graad BEcon (Hons) aan die Universiteit van Wes-Kaap verwerf. Sy het 'n MEcon (Universiteit Stellenbosch) en PhD (Ekonomie) aan die universiteite van Bocconi in Milan, Italië en Stellenbosch gedoen. Sy het in 2007 as 'n direkteur by Media24 aangesluit. Sy is ook lid van die Suid-Afrikaanse Ekonomievereniging, 'n direkteur van Econex, voorsitter van die Kaapstad Karnavaltrust en 'n direksielid van die Suid-Afrikaanse Instituut vir Rasseverhoudinge. Hierbenewens is sy die stigter en voorsitter van die Rachel's Angels Trust, 'n bemagtigingsinisiatief wat daarop gemik is om graad 11- en graad 12-leerders se akademiese vermoëns deur mentorskapprogramme te verbeter.
Mnr Ton Vosloo, voorsitter van die Naspers-direksie, het gesê die aanstelling van prof Jafta is 'n trotse oomblik in die groep se geskiedenis. "Rachel is die eerste vrou, en die eerste swart vrou, wat tot voorsitter van Media24 verkies is – 'n wonderlike mylpaal. Ons het hoë agting vir haar en is oortuig dat sy die regte persoon vir die pos is. Ek wens haar alles van die allerbeste toe met die uitdagings van hierdie nuwe rol."
Oor prof Jafta se aanstelling het Esmaré Weideman, uitvoerende hoof van Media24, gesê: "Rachel se energie en leierskap sal baie waardevol wees in ons oorgang van 'n suiwer drukmedia- na 'n geïntegreerde media-onderneming. En in die transformasie van ons maatskappy."
Prof Jafta het gesê: "Dit is vir my 'n eer om in die voetspore van prof Jakes Gerwel te volg, en opwindend om by die leierspan aan te sluit op 'n tydstip wat snelveranderende neigings ten opsigte van tegnologie, verbruikersvoorkeure en die reguleringsomgewing ons uitdaag om nuwe geleenthede te identifiseer."
As 'n boorling van Sutherland in die hartjie van die Karoo, het Rachel in 'n gesin van ses opgegroei en haar hoërskoolloopbaan in Wellington voltooi. Sy praat Afrikaans, Engels en Italiaans. Rachel het verskeie pryse vir uitnemende navorsing en onderrig ontvang, haar akademiese werk is wyd gepubliseer en sy is by breër onderwys- en opleidingsinisiatiewe betrokke. Media24 bring hulde aan prof. Jakes Gerwel
Vandag treur Media24 oor die heengaan van sy voorsitter, professor Jakes Gerwel, na 'n kort siekbed.Gerwel was voorsitter van Media24 sedert 2007, toe hy die leisels oorgeneem het by Ton Vosloo, huidige voorsitter van Naspers. Gerwel was ook 'n direkteur van Naspers en voorsitter van Welkom Yizani, Media24 se swart bemagtigingsvennoot, sedert die ontstaan daarvan in 2006. Esmaré Weideman, uitvoerende hoof van Media24, was verpletter deur die nuus. "Prof was nie net 'n wonderlike voorsitter nie, maar ook 'n ware mentor. Sy stille maar deurdringende leierskap en insig in die media – en veral Media24 – het ons almal geanker. In ons gereelde gesprekke was sy eerste vraag aan my altyd: 'En hoe gaan dit met die mense?' Hy het regtig omgegee vir hierdie maatskappy. Ons het almal 'n vaderfiguur verloor. Ons gedagtes gaan uit na sy vrou Phoebe en sy familie."Mededirekteure in die Media24-direksie het die volgende gesê: Ruda Landman: "Einde van 'n era, van iemand wat 'n verskil gemaak het in die deurslaggewende tyd in ons land." Prof Rachel Jafta: "Ons sal sy waardige teenwoordigheid in so baie aspekte van ons lewens mis."Prof Gerwel het 'n waardevolle bydrae tot die groep gemaak en sal erg deur die direksie en alle werknemers van Media24 gemis word. NASPERS: VOORSITTERSTOEKENNINGS – TOPPRYSE
Vandag het Ton Vosloo, voorsitter van Naspers, die groep se toppryse by 'n noenmaal na afloop van die maatskappy se algemene jaarvergadering oorhandig. Vanjaar word die Phil Weber-prys, die hoogste prys vir prestasie in die groep, gedeel deur Ferial Haffajee, hoofredakteur van City Press, en Basil Sgourdos, finansiële hoof van MIH. As hoofredakteur van City Press is Ferial Haffajee een van die mees gerespekteerde en vreeslose redakteurs van haar generasie. Haar prestasie as baanbreker-joernalis kry nou ook beslag in 'n kultuur van uitnemendheid by City Press, waar sy sedert 2009 aan die stuur is. Ferial glo dat dit vir die land uiters belangrik is om 'n sterk, onafhanklike media te hê, en sy is aan die voorpunt om dit te verdedig.
As finansiële hoof van MIH is Basil bekend vir sy dryfkrag, toewyding en deursettingsvermoë. Sy uitnemende kennis van die groep se betaaltelevisie-ondernemings en sy kundigheid oor die internet stel hom in staat om waardevolle insette te lewer – nie net as finansiële hoof nie, maar ook as 'n ervare gebruiker.
Die Voorsittersprys gee erkenning aan 'n personeellid wat ekstra moeite doen. Vanjaar is hierdie prys toegeken aan twee mense wat hul lojaliteit, vasbeslotenheid en toewyding daagliks uitleef: Isak Maklein en Christine Malinga.
Isak is 'n assistent-spanleier by Leserskring/Leisure Books. Hy het waardevolle insette gelewer en as 'n rolmodel opgetree ten opsigte van flink kliëntediens, selfbestuur en die uitbou van die span se kapasiteit.
Die tweede ontvanger van die Voorsittersprys is Christine Malinga, al meer as 20 jaar 'n gewaardeerde lid van Beeld se span en 'n inspirasie vir haar kollegas.
Mnr Vosloo het ook die groep se werknemers bedank vir hul bydrae tot die uitstekende finansiële resultate waaroor Naspers by die algemene jaarvergadering verslag gedoen het. Hy het gesê dat dit 'n opwindende maar uitdagende tyd is om in die wêreldwye mediabedryf werksaam te wees. "Verandering gebeur vinniger as ooit tevore, en ons het met werklik ingewikkelde kwessies te kampe. Desondanks is Naspers steeds aan die groei en pas sy kernstrategieë toe: organiese groei van ons bestaande ondernemings en 'n paar verkrygings wat waarde tot die groep toevoeg. Ons het tot dusver baat gevind by hierdie strategie en ek is vol vertroue dat dit steeds die grondslag van ons sukses sal wees."
Media24 skenk R24 miljoen vir nuwe gemeenskapsprojek
NUUS: Media24 het R24 miljoen se gratis advertensieruimte bewillig om 12 nie-winsgewende organisasies en 12 kleinsake-ondernemings met mediadekking te help. Die skenking vorm deel van die groep se Ruimte om te groei-projek wat daarop gemik is om gemeenskappe te help ontwikkel.
SAKE: Vier-en-twintig kleinsake-ondernemings en nie-winsgewende organisasies gaan baat by 'n Media24-skenking van gratis advertensieruimte ter waarde van R24 miljoen. As deel van dié gemeenskapsontwikkelingprojek sal die organisasies elk R1 miljoen se advertensiedekking in verskeie Media24-publikasies en etlike aanlyntitels ontvang.
MEDIA24 SKENK R24 MILJOEN Media24 het 'n multimiljoenrandprojek bekend gestel om uitgesoekte nie-winsgewende organisasies en kleinsake-ondernemings 'n hupstoot te gee deur R24 miljoen se advertensieruimte gratis beskikbaar te stel om hul dienste en projekte in sy koerante, tydskrifte en aanlyntitels te bemark. Die projek, met die naam Ruimte om te Groei, is 'n gefokusde inisiatief om die mediamaatskappy se magdom korporatiewe sosiale investerings onder een sambreel saam te trek en sodoende 'n daadwerklike verskil te maak in die sigbaarheid van dié 24 organisasies en besighede.
"Dit is met groot opgewondenheid dat Media24 hier nuwe inisiatief loods, wat daarop gemis is om gemeenskappe tot nut te wees," het Esmaré Weideman, Media24 se uitvoerende hoof, gesê. "Met Ruimte om te Groei fokus ons ons bydrae tot maatskaplike ekonomiese ontwikkeling en ondernemingsontwikkeling daarop om werklik 'n verskil te maak in die konteks van breë swart ekonomiese bemagtiging. Deur advertensiespasie en redaksionele dekking te gee, help ons 12 nie-winsgewende organisasies om groter blootstelling te kry vir die reuse bydrae wat hulle reeds maak tot die sosiale raamwerk van ons samelewing. Ons ondersteun ook boonop 12 kleinsake-ondernemings wat deur entrepreneurskap ekonomiese vooruitgang op plaaslike vlak bevorder."
Die 24 begunstigdes sal elk advertensieruimte ter waarde van R1 miljoen ontvang en die advertensies sal van 1 Augustus tot 31 Desember vanjaar in verskeie tydskrifte, koerante en aanlyntitels verskyn.
Boonop het verskeie Media24-publikasies hulle daartoe verbind om die projek redaksioneel te ondersteun. Van Suid-Afrika se mees invloedryke titels soos Huisgenoot, SARIE, Weg!, NuusNou en Finweek het uit die 24 "vennote" organisasies gekies wat by hul handelsmerke pas en waaroor hulle verslag sal doen om hul werk te ondersteun.
Projekbestuurder Adrie Jurgensen meen Hulp om te Groei is 'n wonderlike manier op hulde te bring aan organisasies en mense wat met groot geesdrif en empatie gemeenskapswerk doen – en ook aan entrepreneurs die kans te gee om hul ondernemings aan die breër publiek te bemark. "Daar is soveel verskillende maniere om by projekte in Suid-Afrika betrokke te raak. Om eenvoudig net voor die voet geld weg te gee, is egter nie noodwendig altyd die antwoord nie," sê sy. "Media24 wou 'n verskil maak deur dit te doen wat ons die beste doen, om mense se stories te vertel. Suid-Afrika is vol stories van hoop en sukses, maar ook stories van swaarkry. En ons kan almal soveel leer uit wat ander doen om mense te help. Met hierdie projek wil ons help om aan Suid-Afrikaners stories te vertel oor die merkwaardige werk wat daagliks gedoen word."
Die 12 nie-winsgewende organisasies wat by die skenking sal baat, is: Badisa, Junior Achievement SA, die Make a Difference Foundation, FunDza, World Wildlife Fund, die grassroots advertensie-agentskap The Movement, Reach for a Dream, Charity Aid Foundation SA, FAMSA, JAG Foundation (wat opvoeding deur sport bevorder), help2read en Shanduka Black Umbrellas. Die 12 kleinsake-ondernemings wat sal baat by die projek is almal deel van Shanduka Black Umbrellas, 'n steunorganisasie vir nuwe sake-ondernemings.
Magdél Steyn van die JAG Foundation, een van die organisasies wat gekies is, sê: "Hierdie inisiatief van Media24 sal ons help om heelwat hoër hoogtes te bereik met ons projekte en dit sal lei tot 'n groter verskil in meer kinders se lewens. Dit is 'n groot eer en voorreg om een van die 12 organisasies te wees wat deelneem aan hierdie enorme projek en ons bedank Media24 en hul bestuur vir so 'n ongelooflike geleentheid."
Besoek www.csi24.co.za vir meer inligting.
AANHALINGS: "Wat 'n ongelooflike inisiatief. Om deesdae mediadekking te kry is van onskatbare waarde en dit is presies wat ons nodig het om ons goeie stories te vertel en die publiek bewus te maak van wat ons nodig het," sê Annemarie Bezuidenhout, bemarkingsbestuurder vir Badisa, 'n organisasie wat maatskaplike dienste in behoeftige gemeenskappe lewer.
"Die FunDza Trust is verheug oor die geleentheid wat Media24 ons bied. Met hul ondersteuning sal ons baie meer jong Suid-Afrikaners kan bereik en 'n liefde vir lees by hulle kan kweek," sê Nicci Giles van The FunDza Literacy Trust. Naspers-resultate: Groei dwarsoor die meeste sake-eenhede
Suid-Afrika, 27 Junie 2012 – Naspers Beperk (JSE: NPN) kondig sy resultate vir die jaar tot 31 Maart 2012 aan.
Naspers het vandag 'n styging van 19% (tot R39,5 miljard) in gekonsolideerde omset vir die jaar tot 31 Maart 2012 aangekondig. Kernwesensverdienste, wat die direksie as 'n goeie aanduiding van volhoubare prestasie beskou, het met 15% tot R6,9 miljard of R18,50 per aandeel gestyg. Dit is bereik terwyl die organiese ontwikkeling van besighede versnel is en onkoste van R2,8 miljard in die proses aangegaan is. Positiewe vrye kontantvloei was R3,6 miljard. 'n Dividendstyging van 24% tot R3,35 word voorgestel.
"Ons het bestendige groei oor die meeste van ons besighede beleef," sê Naspers se voorsitter, Ton Vosloo. "Die internet lewer steeds die vinnigste groei en verskeie nuwe dienste word ontwikkel."
Omset van die internetsegment het op 'n jaargrondslag met 59% tot R19,2 miljard geklim. Weens toenemende fokus op die ontwikkeling van e-handelplatforms en die organiese uitbou van bedrywighede, het handelswins teen 'n stadiger pas van 9% tot R3,8 miljard gestyg.
Betaaltelevisie het bevredigende intekenaargroei getoon en bereik nou 5,6 miljoen huishoudings dwarsoor Afrika. Danksy die toevoeging van 684 000 intekenare is omsetgroei van 15% tot R24,1 miljard behaal. Handelswins het stadiger teen 11% gegroei as gevolg van belegging in uitsaai-infrastruktuur en tegnologie, waaronder die ontplooing van digitale terrestriële televisiedienste in verskeie lande elders in Afrika.
Drukmedia in Suid-Afrika het 'n effens bestendiger jaar ondervind en omsetgroei van 15% behaal, onder meer danksy nuwe kommersiële drukkontrakte. Handelswins het ietwat herstel danksy volgehoue beheer oor onkoste. Naspers se aandeel in kernverdienste van verwante maatskappye, waaronder Tencent in China, Mail.ru-groep in Rusland en Abril in Brasilië, het met 38% tot R5 miljard gestyg.
"Die markte en spesifieke sakesektore waarin ons bedrywig is, bly lewendig," sê Naspers se uitvoerende hoof, Koos Bekker. "Ons het heelwat mededingende, regulatoriese en tegnologiese uitdagings, maar daar is ook geleenthede." Naspers se finansiële direkteur, Steve Pacak, voeg by: "Ons sal op die langtermyngroei van ons besigheid bly fokus. Ek verwag dat die huidige vlak van ontwikkelingsbesteding voortgesit sal word soos ons besighede organies uitgebou word."
Vir meer inligting, kontak: Meloy Horn, Hoof van Beleggersverhoudings Tel: +27 11 289 3320 +27 11 289 4446 Selfoon: +27 82 772 7123 Steve Pacak, Groep Finansiële Direkteur Tel: +27 21 406 3585 +27 21 406 2480 Selfoon: +27 83 250 0006 Die volledige resultate is beskikbaar op die Naspers webtuiste: http://www.naspers.com. Media24 help Pendoring om Afrikaanse reklame in die kollig te hou
Reklame-inkomste is Media24 se lewensbloed, en honderde miljoen rand se advertensies verskyn jaarliks in Afrikaans in Media24 se publikasies.
"Daarom is dit vir ons so belangrik dat Afrikaans sy kommersiële waarde as 'n reklametaal handhaaf, sê Tim du Plessis, hoof van Afrikaanse koerante by Media24. Media24 is 'n stigterborg van Pendoring, en Du Plessis 'n direksielid van Pendoring.
"Saam met Pendoring beywer Media24 hom vir die bevordering van uitmuntende Afrikaanse en eg Suid-Afrikaanse reklame. Vandaar ons besluit om Pendoring vanjaar weer te ondersteun met 'n goue borgskap."
Melinda Shaw bedank as hoofredakteur van heat
Media24 Weeklikse Tydskrifte kondig die bedanking aan van die hoofredakteur van heat-tydskrif, Melinda Shaw. Sy was sedert Oktober 2003 verbonde aan heat. André Neveling, tans redakteur van TVPlus, sal waarneem as redakteur van heat in 'n oorgangstydperk tot 'n nuwe redakteur aangewys is.
"Oor die jare het Melinda 'n sterk redaksionele span opgebou en onder haar leierskap is 'n internasionale titel uitgegee wat gegroei het tot een van die sterkste mediahandelsmerke in Suid-Afrika. Dit is 'n uitsonderlike prestasie in 'n hoogs mededingende omgewing. Ons wens Melinda alles van die beste toe met haar nuwe planne. Ons sal haar waarlik mis in ons span, maar ons respekteer haar besluit. Ek het geen twyfel dat haar loopbaan steeds van krag tot krag sal gaan nie," het Willem Breytenbach, hoofbestuurder van Media24 Weeklikse Tydskrifte, gesê. Shaw het gesê: "My tyd by heat was uitdagend en geweldig bevredigend en ek sal altyd dankbaar wees vir die geleenthede en groei wat ek daaruit kon put. Dit sal vir my swaar wees om tot siens te sê aan die unieke en hoogs talentvolle groep mense wat hierdie handelsmerk so boeiend maak, maar terselfdertyd is ek baie opgewonde om 'n nuwe avontuur te takel."
Shaw gaan 'n mediakonsultasiefirma begin wat handelsmerke, persoonlikhede en media oor verskeie platforms met mekaar in verbinding bring.
Shaw was die stigterredakteur van die Suid-Afrikaanse heat en was die afgelope agt jaar aan die stuur. Voor dié pos was sy die stigter- besturende redakteur en later adjunkredakteur van FHM in Suid-Afrika. Ek, 'n rassis? Watwou!
Is jy 'n rassis? Tien Suid-Afrikaanse meningsvormers beantwoord dié vraag in die jongste uitgawe van NuusNou: Tannie Evita, Nina Swart, Marc Lottering, Karen Zoid, Christo Davids en andere . . .
Is ons 'n klomp rassiste? Sekerlik nie. Dit is al 18 jaar sedert die einde van apartheid. Ons het aanbeweeg. Soos Evita Bezuidenhout vandeesweek aan NuusNou gesê het: "Vandag het van my beste vriende swart vriende."
So waarom verdeel ras steeds die reënboognasie? In NuusNou se 24ste uitgawe praat tien Suid-Afrikaanse bekendes en meningsvormers oor hul ervarings van rassisme. Sommige ervarings was blatant, ander meer subtiel.
Volgens die komediant Marc Lottering is vooroordeel algemeen. "Dis soos wanneer jy in die straat afstap sal dit nie sommer gebeur dat jy dink die wit mens wat in jou rigting op pad is, gaan jou beroof nie." Tannie Evita (alter ego van Pieter-Dirk Uys) het gesê dit was voorheen politiek korrek om rassisties te wees. "Alles wat ek daardie dae gedoen het, is seker as rassisme gesien. Ek is so bly ek is vergewe."
Jou SMS bepaal kleuterskool-wenner
AS jy 'n selfoon besit en tot vyf kan tel, kan jou SMS-stemme in die volgende drie weke bepaal watter kleuterskool in die Boland 'n nuwe gebou ter waarde van R80 000 gaan losslaan. Media24 Tydskrifte bring Top Gear na Suid-Afrika
Die Suid-Afrikaanse uitgawe van die tydskrif Top Gear, die gedrukte verlengstuk van die legendariese TV-program, sal in Oktober op Suid-Afrikaanse tydskrifrakke pryk – dit kom ná 'n lisensie-ooreenkoms tussen Media24 Tydskrifte en BBC Magazines, het John Relihan, uitvoerende hoof van Media24 Tydskrifte, gister bekend gemaak.
Page 1 of 4 << Start < Prev 1 2 3 4 Next > End >> RSS FeedsFollow us on TwitterJoin Us on Facebook Terms & ConditionsSite MapContact Us	SubscribeAdvertiseCareer	RSS FeedsFollow us on TwitterJoin Us on Facebook	Media24 © 2013 All rights reserved.Site managed by raramuridesign